АҞӘА, ԥхынгәы 4 - Sputnik. Аԥсны аԥыза-министр Александр Анқәаб инапы аҵаиҩит Аминистрцәа реилазаара ақәҵара Агәабзиарахьчареи Атуризми рминистрцәа рхаҭыԥуааи, Ахамҩа иаҵәа аҳәынҭқарратә усбарҭеи, Аҳәынҭқарратә ветеринартә маҵзуреи реиҳабацәа рхаҭыԥуааи раҭаразы. Абри атәы аанацҳауеит Аминистрцәа реилазаара асаит.
Агәабзиарахьчара аминистр ихаҭыԥуаҩс деиҭаҭоуп 2018 шықәса раахыс ари амаҵура аанызкылоз Алхас Кәанџьариа. Абри амаҵурахьы дааиаанӡа иара 2014 шықәса инаркны Аҟәа, Ареспубликатә хәышәтәырҭаҿы ԥҟаҩыс аус иуан.
Атуризм аминистр ихаҭыԥуаҩс даҭоуп Даҭо Қаџьаиа. 2016 шықәса раахыс иара аус иуан ареспубликатә политикатә партиа "Аԥсны акзаара" ахантәаҩы ихаҭыԥуаҩс.
Анхамҩа иаҵәа аусбарҭа аиҳабы ихаҭыԥуаҩс дҟаҵоуп Камо Мелкумов, ари амаҵура ааникылоит 2016 шықәса раахыс. Иара абри аусбарҭаҿы убасгьы абнахылаԥшҩы хадас дыҟоуп.
Аҳәынҭқарратә ветеринартә усбарҭа аиҳабы ихаҭыԥуаҩс даҭоуп Мзиа Амҷба, ларгьы ари амаҵураҿы аус луеит 2016 шықәса раахыс.
Уаанӡатәи Аԥсны аминистрцәа реилазаара анапынҵақәа шьҭанаҵеит мшаԥы 24 рзы. Азакәан инақәыршәаны, Аминистрцәа реилазаара ҿыц шьақәыргылазароуп хымз ирылагӡаны.
Иара убас шәаԥхьар ҟалоит:
- Мчыбжьык ала жәеиза маҵура: Аԥсны анагӡаратә мчра ҿыц шеиҿыркаауа